CELEX: 32016D0175
Language: et
Date: 2016-02-08 00:00:00
Title: Komisjoni rakendusotsus (EL) 2016/175, 8. veebruar 2016, milles käsitletakse meedet, mille Hispaania on võtnud vastavalt Euroopa Parlamendi ja nõukogu direktiivile 2006/42/EÜ, et keelata turule lasta teatavat tüüpi kõrgsurvepesurit (teatavaks tehtud numbri C(2016) 670 all) (EMPs kohaldatav tekst)

10.2.2016   
            
            
               ET
            
            
               Euroopa Liidu Teataja
            
            
               L 33/12
            
         KOMISJONI RAKENDUSOTSUS (EL) 2016/175,
   8. veebruar 2016,
   milles käsitletakse meedet, mille Hispaania on võtnud vastavalt Euroopa Parlamendi ja nõukogu direktiivile 2006/42/EÜ, et keelata turule lasta teatavat tüüpi kõrgsurvepesurit
   
      
         (teatavaks tehtud numbri C(2016) 670 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) ja eelkõige selle artikli 11 lõiget 3,
   ning arvestades järgmist:
   
               (1)
            
            
               Hispaania teavitas vastavalt direktiivi 2006/42/EÜ artikli 11 lõikes 2 sätestatud korrale komisjoni meetmest, millega keelatakse lasta turule ettevõtja Grizzly Gartengeräte GmbH & Co. KG (Saksamaa) toodetav ja ettevõtja LIDL Supermercados, S.A.U. (Hispaania) turustatav kõrgsurvepesuri Parkside PHD 100 B2.
            
         
               (2)
            
            
               Meede võeti seetõttu, et kõnealune kõrgsurvepesur ei vasta direktiivi 2006/42/EÜ I lisas sätestatud olulistele tervisekaitse- ja ohutusnõuetele.
            
         
               (3)
            
            
               Direktiivi 2006/42/EÜ I lisa punktis 1.5.1 (elektritoide) nõutakse, et elektritoitega masin peab olema projekteeritud, valmistatud ja varustatud nii, et kõiki elektriga seotud ohtusid saab vältida. Sellesama I lisa punktis 1.5.2 (staatiline elekter) nõutakse, et masin peab olema projekteeritud ja valmistatud nii, et välditakse või piiratakse potentsiaalselt ohtlike elektrostaatiliste laengute kogunemist ja/või sellel peab olema mahalaadimissüsteem.
            
         
               (4)
            
            
               Kõrgsurvepesuri tootja poolt väljastatud EÜ vastavusdeklaratsioonis on viidatud muu hulgas harmoneeritud standardile EN 60335-2–67:2009 „Majapidamis- ja muud taolised elektriseadmed. Ohutus. Osa 2–67: Erinõuded kommertskasutamiseks ettenähtud põrandahooldus- ja põrandapuhastusmasinatele (IEC 60335-2–67:2002 (Muudetud) + A1:2005 (Muudetud))”.
            
         
               (5)
            
            
               Hispaania ametiasutuste väitel olid kõrgsurvepesuril järgmised puudused:
               
                           —
                        
                        
                           vee sissetungimise vastane kaitseklass oli madalam kui IPX7, mis on käsitööriistade puhul nõutav, ja see põhjustab elektrilöögi ohu. See ei ole kooskõlas direktiivi 2006/42/EÜ I lisa punktidega 1.5.1 ja 1.5.2, samuti harmoneeritud standardi EN 60335-2–67:2009 punktiga 6.2 seoses käsitööriistadega;
                        
                     
                           —
                        
                        
                           seadme toitekaabli pikkus oli väiksem kui 15 m, mis põhjustab elektrilöögi ohu. See ei ole kooskõlas direktiivi 2006/42/EÜ I lisa punktidega 1.5.1 ja 1.5.2, samuti harmoneeritud standardi EN 60335-2–67:2009 punktiga 25.7 seoses käsitööriistadega;
                        
                     
                           —
                        
                        
                           kõrgsurvepesuril oli ava põrandapinnast vähem kui 60 mm kõrgusel, mille kaudu võib pingestatud osadele vett sattuda ja põhjustada elektrilöögi ohu. See ei ole kooskõlas direktiivi 2006/42/EÜ I lisa punktidega 1.5.1 ja 1.5.2, samuti harmoneeritud standardi EN 60335-2–67:2009 punktiga 22.101.
                        
                     
         
               (6)
            
            
               Komisjon kutsus tootjat, Grizzly Gartengeräte GmbH & Co. KG, ja turustajat, LIDL Supermercados, S.A.U., üles esitama oma tähelepanekud Hispaania meetme kohta.
            
         
               (7)
            
            
               Tootjalt ei ole mingit vastust saadud. Turustaja esindajalt saabunud vastuses ollakse seisukohal, et seade on kantav ning et väiksemad tehnilised nõuded, kaitseklass ja toitekaabli pikkus on kooskõlas kantavatele seadmetele esitatavate nõuetega, kuid Hispaania ametiasutuste märgitud puudused viitavad käsitööriistadele esitatavatele nõuetele. Seoses avaga arvas turustaja, et nõuded on täidetud, kuna kõrgsurvepesuris ei asu ükski pingestatud osa madalamal kui 60 mm põrandast.
            
         
               (8)
            
            
               Vastavalt olemasolevatele dokumentidele olid Hispaania ametiasutuste ja turustaja poolt arvesse võetud erinevad tehnilised ohutusnõuded otseselt seotud küsimusega, kas kõrgsurvepesurit tuleks liigitada käsitööriistaks või kantavaks seadmeks, nagu on määratletud harmoneeritud standardis EN 60335-1 „Majapidamis- ja muud taolised elektriseadmed. Ohutus. Osa 1: Üldnõuded”. Peale selle tuleb standardit EN 60335-2–67 kasutada koostoimes standardiga EN 60335-1.
            
         
               (9)
            
            
               Hispaania ametiasutuste esitatud tõendite ja turustaja saadetud dokumentide analüüs viis järeldusele, et kõrgsurvepesur on kahesuguse kasutusega, see tähendab, et seda saab kasutada mitte üksnes kantava seadmena, nagu väidab turustaja, vaid ka käsitööriistana, nagu märkisid Hispaania ametiasutused. Isegi kui kõrgsurvepesurit peetakse kantavaks seadmeks, võib selle kasutamist käsitööriistana lugeda „põhjendatult ettenähtavaks väärkasutuseks” direktiivi 2006/42/EÜ I lisa punktides 1.1.2 ja 1.7.4.1 sätestatud ohutuse tagamise põhimõtete tähenduses, milles nähakse ette, et tootja peab arvestama lisaks masina ettenähtud kasutamisele ka selle iga põhjendatult ettenähtava väärkasutusega. Seepärast peaks kõrgsurvepesur igal juhul täitma käsitööriistade kohta kehtivad kõrgemad tehnilised ohutusnõuded.
            
         
               (10)
            
            
               Seega ei vasta kõrgsurvepesur Parkside PHD 100 B2, mida toodab ettevõtja Grizzly Gartengeräte GmbH & Co. KG (Saksamaa) ja turustab ettevõtja LIDL Supermercados, S.A.U. (Hispaania), direktiivi 2006/42/EÜ artikli 5 lõike 1 punktis a osutatud olulistele tervisekaitse- ja ohutusnõuetele. See mittevastavus tekitab kasutajatele tõsise tervisekahjustuse ohu. Seega on asjakohane pidada Hispaania võetud meedet põhjendatuks,
            
         ON VASTU VÕTNUD KÄESOLEVA OTSUSE:
   Artikkel 1
   Hispaania võetud meede, millega keelatakse ettevõtja Grizzly Gartengeräte GmbH & Co. KG (Saksamaa) toodetava ja ettevõtja LIDL Supermercados, S.A.U. (Hispaania) turustatava kõrgsurvepesuri Parkside PHD 100 B2 turule laskmine, on õigustatud.
   Artikkel 2
   Käesolev otsus on adresseeritud liikmesriikidele.
   
      Brüssel, 8. veebruar 2016
      
         
            Komisjoni nimel
         
         
            komisjoni liige
         
         Elżbieta BIEŃKOWSKA
      
   
   
      (1)  ELT L 157, 9.6.2006, lk 24.